b"\n_START_ARTICLE_\nIvan Ha\xc5\xa1ek\n_START_SECTION_\nUra pelaajana\n_START_PARAGRAPH_\nPeliurallaan Ha\xc5\xa1ek edusti 13 vuoden ajan AC Sparta Prahaa kotimaasaan. H\xc3\xa4n oli voittamassa seuralle viitt\xc3\xa4 T\xc5\xa1ekkoslovakian mestaruutta. H\xc3\xa4n kuului Spartan avainpelaajiin ja valittiin vuosina 1987\xe2\x80\x931988 kahdesti T\xc5\xa1ekkoslovakian vuoden pelaajaksi. _NEWLINE_1990 h\xc3\xa4n siirtyi Ranskaan, jossa pelasi RC Strasbourgissa nelj\xc3\xa4 kautta. Uransa viimeiset vuodet Ha\xc5\xa1ek pelasi Japanissa palaten viel\xc3\xa4 vuosiksi 1996-1998 Sparta Prahaan. _NEWLINE_T\xc5\xa1ekkoslovakian maajoukkueessa Ha\xc5\xa1ek pelasi 1984\xe2\x80\x931993 kaikkiaan 55 maaottelua ja onnistui maalinteossa viidesti. H\xc3\xa4n oli mukana Jozef Venglo\xc5\xa1in valmentamassa 1990 MM-ryhm\xc3\xa4ss\xc3\xa4, joka h\xc3\xa4visi puoliv\xc3\xa4lieriss\xc3\xa4 Saksalle 1\xe2\x80\x930.\n_START_SECTION_\nUra valmentajana\n_START_PARAGRAPH_\nValmennusuransa Ha\xc5\xa1ek aloitti Sparta Prahassa 1999. H\xc3\xa4n luotsasi seuran kahteen T\xc5\xa1ekin mestaruuteen 2000 ja 2001. Menestys poiki tarjouksia ulkomailta ja 2001 h\xc3\xa4n siirtyi tutun RC Strasbourgin per\xc3\xa4simeen. H\xc3\xa4n nosti debyyttikaudellaan seuran takaisin p\xc3\xa4\xc3\xa4sarjaan. H\xc3\xa4n j\xc3\xa4tti teht\xc3\xa4v\xc3\xa4ns\xc3\xa4 kes\xc3\xa4ll\xc3\xa4 2003 luotsattuaan Strasbourgin Liguess\xc3\xa4 sijalle 13._NEWLINE_Ranskasta Ha\xc5\xa1ek siirtyi ensin Japaniin ja sitten Arabiemiirikuntiin, joissa h\xc3\xa4n toimi Vissel Koben ja Al-Wasl Clubin p\xc3\xa4\xc3\xa4valmentajana. Kaudeksi 2006/07 h\xc3\xa4n palasi Ranskaan ja luotsasi AS Saint-\xc3\x89tiennen liigassa sijalle 11._NEWLINE_Joulukuussa 2007 h\xc3\xa4n siirtyi arabiemiraattilaisen Al-Ahly Dubain p\xc3\xa4\xc3\xa4valmentajaksi.  H\xc3\xa4n j\xc3\xa4tti seuran hein\xc3\xa4kuussa 2009 ja siirtyi T\xc5\xa1ekin maajoukkueen p\xc3\xa4\xc3\xa4valmentajaksi.  H\xc3\xa4nest\xc3\xa4 tuli jo T\xc5\xa1ekin kolmas p\xc3\xa4\xc3\xa4valmentaja MM2010-karsintojen aikana. H\xc3\xa4nt\xc3\xa4 edelsiv\xc3\xa4t Petr Rada ja entinen maajoukkuekaveri Frantisek Straka. _NEWLINE_Ha\xc5\xa1ek ei onnistunut kuitenkaan nostamaan T\xc5\xa1ekki\xc3\xa4 kisakoneeseen, vaan se j\xc3\xa4i kolmanneksi Slovakian ja Slovenian taakse. Karsinnat p\xc3\xa4\xc3\xa4tt\xc3\xa4neen 0\xe2\x80\x930 tasapelin Pohjois-Irlantia vastaan h\xc3\xa4n ilmoitti j\xc3\xa4tt\xc3\xa4v\xc3\xa4ns\xc3\xa4 maajoukkuevalmentajan teht\xc3\xa4v\xc3\xa4t. _NEWLINE_Vuonna 2009 Ha\xc5\xa1ekista tuli T\xc5\xa1ekin jalkapalloliiton puheenjohtaja.  H\xc3\xa4n j\xc3\xa4tti teht\xc3\xa4v\xc3\xa4ns\xc3\xa4 kes\xc3\xa4kuussa 2011 ja palasi Al-Ahly Dubain p\xc3\xa4\xc3\xa4valmentajaksi.  Ha\xc5\xa1ekin toinen pesti j\xc3\xa4i lyhyeksi, sill\xc3\xa4 h\xc3\xa4n sai potkut marraskuun alkupuolella 2011 joukkueen h\xc3\xa4vitty\xc3\xa4 Gulf Champion Club's Cupin finaalissa Al-Shabaabille. _NEWLINE_Tammikuussa 2012 Ha\xc5\xa1ekista tuli saudiarabialaisen Al-Hilalin p\xc3\xa4\xc3\xa4valmentaja.  Pesti j\xc3\xa4i kuitenkin lyhyeksi, kun Ha\xc5\xa1ek sai potkut jo toukokuun lopussa 2012. H\xc3\xa4nen johdollaan seura ei onnistunut voittamaan Saudi-Arabian mestaruutta, eik\xc3\xa4 seuran menestys Aasian Mestarien liigassa pelastanut t\xc5\xa1ekkivalmentajan ty\xc3\xb6paikkaa. _NEWLINE_Kes\xc3\xa4kuussa 2014 Ha\xc5\xa1ekista tuli Qatar Stars Leaguessa pelanneen Qatar SC:n p\xc3\xa4\xc3\xa4valmentaja. Menestys ei tyydytt\xc3\xa4nyt seurajohtoa ja Ha\xc5\xa1ek sai syyskuussa potkut seuran ollessa liigassa yhdeks\xc3\xa4nten\xc3\xa4. Joulukuussa 2014 h\xc3\xa4n palasi valmennusteht\xc3\xa4viin Al-Fujairahin per\xc3\xa4simess\xc3\xa4. Seura s\xc3\xa4ilytti h\xc3\xa4nen johdollaan paikkansa Arabiemiraattien liigassa, mutta suurempaa menestyst\xc3\xa4 Ha\xc5\xa1ek ei onnistunut seuraan tuomaan. H\xc3\xa4n sai potkut maaliskuussa 2016 seuran vajottua putoamiskamppailuun._NEWLINE_Joulukuussa 2016 Ha\xc5\xa1ekin ura jatkui Emirates Clubin p\xc3\xa4\xc3\xa4valmentajana. H\xc3\xa4n sai kuitenkin potkut teht\xc3\xa4vist\xc3\xa4\xc3\xa4n lokakuussa 2017."